Kitba ta' Abraham Abela Filwaqt li pajjiżna kien minn tal-ewwel li rratifika l-Konvenzjoni ta' Istanbul, il-Gvern jinsab għaddej b'konsultazzjoni pubblika biex aktar nies ikunu protetti mill-vjolenza, għax li tirratifika konvenzjoni mhux biżżejjed u d-differenza ssir meta dak li hemm fuq il-karta jkun attwat. Fil-fatt, biex mill-kliem ngħaddu għall-fatti, se jkunu qed jitwessgħu l-azzjonijiet li mhux aċċettabbli fis-soċjetà. L-agressur jinħareġ 'il barra Dan intqal ilbieraħ filgħodu waqt li tnediet konsultazzjoni pubblika dwar proposta ta' liġi dwar il-vjolenza domestika u l-vjolenza abbażi tal-ġeneru. Din il-proposta tirriżulta mill-Konvenzjoni ta' Istanbul li pajjiżna rratifika fl-aħħar snin. Il-Ministru għad-Djalogu Soċjali u Libertajiet Ċivili Helena Dalli fissret kif, għal darb'oħra, pajjiżna kien minn tal-ewwel biex irratifika liġijiet li jagħtu iktar protezzjoni lin-nies. "Konna wieħed mill-ewwel pajjiżi li rratifikajna din il-liġi, però, ovvjament, li tirratifika l-liġi mhix biżżejjed. Meta rratifikajna, aħna konna qed nintrabtu bħala pajjiż li nsaħħu l-liġijiet tagħna biex jiġu in line ma' dak li qiegħda tgħid il-Konvenzjoni. Dan il-proċess li qed nagħmlu, issa, huwa b'riżultat ta' din il-Konvenzjoni li issa rridu nsaħħu l-liġijiet tagħna," qalet il-Ministru Dalli. Il-Pulizija joħorġu l-vittma 'l barra Fost il-proposti msemmija hemm dik li l-Pulizija tista' toħroġ mir-residenza lil min ikun vjolenti f'każ li l-vittma tkun f'sogru imminenti jekk l-aggressur jibqa' taħt l-istess saqaf. Barra minn hekk, se jitwessgħu l-azzjonijiet li mhumiex aċċettabbli fis-soċjetà tal-lum, kif spjega l-Kummissarju tal-Vjolenza Domestika Joe Gerada. "Waħda minnhom hija li se jitwessgħu ħafna dawk l-azzjonijiet li mhumiex aċċettabbli aktar fis-soċjetà tagħna; jiġifieri fejn jidħlu kummenti, diżrispett kemm fit-triq, kemm fid-dar, u kemm fuq il-post tax-xogħol fejn jidħol abbażi tal-ġeneru," spjega Gerada. Hemm il-ħsieb li jinħolqu xelters għal min ikun vjolenti, biex b'hekk jirċievi l-għajnuna u jirrealizza li l-attitudni vjolenti mhix in-norma f'soċjetà ċivili. L-edukazzjoni tibqa' ċ-ċavetta ta' kollox Minkejja kollox, l-enfasi tibqa' dejjem l-edukazzjoni. "Fil-pajjiż l-affarijiet mhumiex abjad u iswed, imma huma diversi. L-importanti huwa li nirrispettaw lil xulxin, immaterjali kif l-individwu jħossu. Fil-pajjiż għandna spazju għal kulħad, kulħadd għandu dritt li jiġri wara l-ħolma ta' ħajtu, li jkun kuntent, u aħna bħala soċjetà ċivili naraw li l-liġijiet tagħna jippermettu li kulħadd isib postu, kulħadd ikun komdu u rispettat fil-pajjiż," sostna Gerada. Minkejja li l-Konvenzjoni ta' Istanbul hija diġà infurzabbli f'Malta, u minkejja l-isforzi li jsiru biex tkun inkoraġġuta soċjetà mingħajr vjolenza, is-swat fiżiku u l-ibbuljar emozzjonali għadhom parti mill-ħajja tagħna. "Jekk inti qed tgħix f'sitwazzjoni ta' vjolenza, inti qed tkun diskriminat/a u aħna din id-diskriminazzjoni rridu nneħħuha u rridu nwasslu l-messaġġ li qatt mhu aċċettabbli li tintuża l-vjolenza fl-ebda ċirkustanza," sostniet il-Ministru Dalli.